ДО
ОБЩИНСКИ СЪВЕТ
РУСЕ

П Р Е Д Л О Ж Е Н И Е
ОТ ОБЩИНСКИ СЪВЕТНИЦИ

Относно: Наредба за изменение и допълнение на Наредба №18 за обществения ред при ползване на превозни средства на територията на Община Русе

УВАЖАЕМИ ДАМИ И ГОСПОДА ОБЩИНСКИ СЪВЕТНИЦИ,

С Решение № 259 от 30.05.2024 г. на Общински съвет Русе беше приета нова алинея 6 на чл.13 по силата на която: Движението с индивидуално електрическо превозно средство в паркове, градини, площади, детски площадки, площи, предназначени само за пешеходци, както и в рамките на кръстовищата с пресичания на пешеходни зони, е забранено. Ограничението не се прилага за пешеходци при движение, чрез бутане на индивидуално електрическо превозно средство. След приемане на горецитираната ал.(6) на чл.13 на Наредба №18 бяха свикани две работни комисии с участието на всички компетентни органи, които имат отношение към безопасността на движение. След обсъждане на проблема се обединихме и постигнахме становище, че така приетата норма на ал.(6) на чл.13 на Наредба №18 е обща и неясна, поради което се създават затруднения на гражданите да ги изпълняват и на контролните органи, упражняващи контрола. Също така новите технологии в областта на транспортните средства изпреварват правната регламентация и уреждането на обществените отношения. Но ние, общинските съветници, сме длъжни де вземем отношение във връзка със зачестилите тежки инциденти свързани с водачи на ИЕПС. За пълнота на настоящето - законът и подзаконовите нормативни актове не дават легална дефиниция на понятия като „паркове“, „градини“, „площади“ и „площадки за игра“.
С оглед гореизложеното предлагаме на Вашето внимание изменение и допълнение на Наредба №18, а именно:
І. Ал.(6) на чл.13 да придобие следния вид и юридическа сила:
„На водача на индивидуалното електрическо превозно средство е забранено да развива скорост, по-висока от 5 km/h при управление на ИЕПС в паркове, градини, площади и площадки за игра. Ограничението не се прилага за пешеходци при движение, чрез бутане на индивидуално електрическо превозно средство.“
ІІ. В Преходните и заключителни разпоредби на Наредба №18 да се приеме нов §1а със следния текст, въвеждащ легалните дефиниции за паркове, градини, площади и площадки за игра, а именно:
§1а. По смисъла на тази наредба
А) „паркове“ са територии с естествени, полуестествени или изкуствено озеленени площи, предназначена за наслада и отдих на хората и опазване на дивата природа и естествените ѝ местообитания.
Б) „градини“ са земни площи на открито, предназначени за отглеждане на растения, цветя и дървета. Градините имат алеи за движение на пешеходци и дизайнерски елементи, включително статуи, кули, перголи, корита на сухи потоци и водни елементи като фонтани, езера, водопади или потоци.
В) „площади“ са големи, равни и незастроени места в населено място, от което започват много улици.
Г) „площадки за игра“ са обществени достъпни открити или закрити площи, предназначени за индивидуални или групови игри, с подходящо за целта устройство, настилка и съоръжения за игра в зависимост от определената възрастова група на ползвателите.“
Д). „скорост, по-висока от 5 km/h при управление на ИЕПС“ е скорост на движение на ИЕПС по-висока от скоростта на пешеходец.

Вносители:
1. Д-р Росица Кръстева
2. Светлозар Симеонов
3. Стоян Христов